b'\n_START_ARTICLE_\nDaniel Carleton Gajdusek\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini emigrantov iz Vzhodne Evrope. Njegov o\xc4\x8de je bil Slovak, mati pa Mad\xc5\xbearka. \xc5\xbde zgodaj je vedel, da \xc5\xbeeli postati naravoslovec in je \xc5\xbee kot osnovno\xc5\xa1olec po zaslugi sorodnikov (za\xc4\x8den\xc5\xa1i s teto, ki je bila entomologinja) pri\xc4\x8del resneje spoznavati biologijo, kemijo in fiziko. Med letoma 1940 in 1943 je \xc5\xa1tudiral na Univerzi v Rochestru, nato pa vpisal podiplomski \xc5\xa1tudij medicine na Harvardu. Tu ga je prevzela pediatrija, zato si jo je izbral za specializacijo._NEWLINE_Doktor medicine je postal leta 1946 in po tistem nekaj let opravljal podoktorsko delo pri Linusu Paulingu in Johnu Kirkwoodu na Harvardu ter Caltechu. V za\xc4\x8detku 1950. let je bil vpoklican v medicinski center ameri\xc5\xa1ke kopenske vojske da bi kon\xc4\x8dal slu\xc5\xbeenje voja\xc5\xa1kega roka. Med drugim je v Koreji dokazal, da hemoragi\xc4\x8dno mrzlico, ki je razsajala med vojaki, prena\xc5\xa1ajo pti\xc4\x8di._NEWLINE_Po tistem je od\xc5\xa1el v Teheran kot sodelavec Pasteurjevega in\xc5\xa1tituta, kjer je raziskoval steklino, kugo, skorbut in druge eksoti\xc4\x8dne epidemiolo\xc5\xa1ke probleme v izoliranih populacijah. Na njegov predlog so uvedli zdravljenje stekline s kombinacijo cepiva in dodajanja protiteles, kar je \xc5\xa1e danes standard zdravljenja (dotakratno zdravljenje samo s cepivom je bilo izredno neu\xc4\x8dinkovito). Z domiselnim re\xc5\xa1evanjem problemov si je pridobil ugled, zato so ga povabili za sodelavca ameri\xc5\xa1kega Centra za nadzor bolezni (CDC). A do takrat so ga eksoti\xc4\x8dne oku\xc5\xbebe v izoliranih populacijah \xc5\xbee tako navdu\xc5\xa1ile, da je zavrnil ponudbo in od\xc5\xa1el v Melbourne k Franku Burnetu._NEWLINE_Tam je izvedel za skrivnostno degenerativno bolezen, imenovano kuru, ki je pestila pleme Fore v odmaknjenih vi\xc5\xa1avjih Nove Gvineje, zato je leta 1957 od\xc5\xa1el v Port Moresby in od tam v notranjost otoka zbirat vzorce. Poleg klasi\xc4\x8dnih epidemiolo\xc5\xa1kih raziskav se je lotil tudi nata\xc4\x8dnega popisovanja kulture in navad tega primitivnega ljudstva. Sumil je, da se bolezen prena\xc5\xa1a zaradi obrednega kanibalizma, a so bili vsi poskusi zdravljenja neuspe\xc5\xa1ni. Poslal je \xc5\xa1tevilne vzorce za raziskave v ZDA in Avstralijo. Na predstavitvi rezultatov so drugi infektologi opazili, da so spremembe na mo\xc5\xbeganih \xc5\xbertev izredno podobne tistim, ki jih povzro\xc4\x8data praskavka pri parkljarjih in Creutzfeldt-Jakobova bolezen pri ljudeh._NEWLINE_V za\xc4\x8detku 1960. let sta z virologom Clarenceom Gibbsom izvedla serijo poskusov umetnega oku\xc5\xbeevanja \xc5\xa1impanzov s kurujem. Raziskave so dodobra preskusile njuno potrpe\xc5\xbeljivost, saj so se prvi simptomi, ki so nakazali na uspeh, pojavili \xc5\xa1ele ve\xc4\x8d let po oku\xc5\xbebi. O uspe\xc5\xa1nem prenosu kuruja na \xc5\xa1impanze sta lahko poro\xc4\x8dala leta 1966 in dve leti kasneje \xc5\xa1e o prenosu Creutzfeldt-Jakobove bolezni. Od leta 1970 je delal kot raziskovalec na Nacionalnem in\xc5\xa1titutu za nevrolo\xc5\xa1ke motnje in kap (del Nacionalnih in\xc5\xa1titutov za zdravje). V tem \xc4\x8dasu je okarakteriziral lastnosti oku\xc5\xbeb, ki jih je pripisal\xc2\xa0\xc2\xbbpo\xc4\x8dasi delujo\xc4\x8dim virusom\xc2\xab, in dokazal, da se mehanizem razlikuje od nenalezljivih amiloidoz. Za odkritje in nadaljnje delo s kurujem je leta 1975 prejel Nobelovo nagrado za fiziologijo ali medicino. Natan\xc4\x8den mehanizem \xc5\xa1irjenja t. i. spongiformnih encefalopatij - prione - je \xc5\xa1ele kasneje odkril Stanley Prusiner (za kar je prejel Nobelovo nagrado leta 1997), a ta pojav \xc5\xa1e do danes ostaja nezadostno znan._NEWLINE_V \xc4\x8dasu opravljanja infektolo\xc5\xa1kih in antropolo\xc5\xa1kih raziskav v Jugovzhodni Aziji ter Oceaniji je posvojil ve\xc4\x8d kot 50 otrok iz Mikronezije in Melanezije, jih odpeljal v ZDA in jim zagotovil pre\xc5\xbeivetje ter \xc5\xa1olanje. Leta 1997 je izbruhnil \xc5\xa1kandal, ko ga je eden od takrat \xc5\xbee odraslih posvojencev obto\xc5\xbeil spolne zlorabe. Izkazalo se je, da je imel redne spolne odnose s temi otroci, kar je opravi\xc4\x8deval s kulturno pogojeno homoseksualnostjo pri mladih de\xc4\x8dkih iz njihovih plemen in prostodu\xc5\xa1no priznal, da je pedofil. Ve\xc4\x8d ostalih posvojencev se mu je postavilo v bran. Izrekel se je za krivega ene od obto\xc5\xbeb, prestal enoletno zaporno kazen in se leta 1998 preselil v Evropo, ki jo je imel za bolj svobodomiselno glede teh vpra\xc5\xa1anj. Poletja je pre\xc5\xbeivljal v Amsterdamu in Parizu, pozimi pa se je umaknil v Troms\xc3\xb8 nad polarnim krogom, kjer je v osami la\xc5\xbeje delal. Umrl je v hotelu v Troms\xc3\xb8ju zaradi odpovedi srca.'